Diari Oficial de la Generalitat Valenciana


Sumari del DOGV 7791, del 26-05-2016 (2016/3697)

ORDRE 1/2016, de 19 de maig, de la Conselleria d'Economia Sostenible, Sectors Productius, Comerç i Treball, per la qual es crea i es regula el depòsit d'estatuts de les organitzacions sindicals i empresarials de la Comunitat Valenciana amb funcionament a través de mitjans electrònics.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/05/19/1b/dof/vci/html**

### Dades del document

Número de DOGV
:   7791

Data del DOGV
:   26-05-2016

Secció del DOGV
:   I. DISPOSICIONS GENERALS

Número del document
:   2016/3697


Data del document
:   19-05-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació
    * administració electrònica

ORDRE 1/2016, de 19 de maig, de la Conselleria d'Economia Sostenible, Sectors Productius, Comerç i Treball, per la qual es crea i es regula el depòsit d'estatuts de les organitzacions sindicals i empresarials de la Comunitat Valenciana amb funcionament a través de mitjans electrònics. [2016/3697]  
PREÀMBUL  
  
L'article 149.1.7a de la Constitució Espanyola atribuïx a l'Estat la competència exclusiva en matèria de legislació laboral, sense perjuí de la seua execució per les comunitats autònomes.  
L'article 4 de la Llei Orgànica 11/1985, de 2 d'agost, de Llibertat Sindical i l'article 3 de la Llei 19/1977, d'1 d'abril, sobre regulació del dret d'associació sindical, estableixen l'existència d'un depòsit d'estatuts de les organitzacions sindicals i empresarials, respectivament.  
  
El Reial Decret 873/1977, de 22 d'abril, sobre depòsit dels estatuts de les organitzacions constituïdes a l'empara de l'esmentada Llei 19/1977, regulava fins ara el procediment establit a este efecte, el qual ha quedat obsolet davant de la realitat de l'administració electrònica, sense perjuí que subsistisquen les raons que ho fonamenten quant a les necessitats dotar de personalitat jurídica a les organitzacions sindicals i empresarials, així com de donar publicitat a les mateixes.  
  
En data 20 de juny de 2015 es publica en el BOE el Reial Decret 416/2015, de 29 de maig, sobre depòsit d'estatuts de les organitzacions sindicals i empresarials, que deroga l'anterior Reial Decret 873/1977, regulant el procediment administratiu de depòsit d'estatuts d'organitzacions sindicals i empresarials. Així mateix, en l'article 20 disposa la creació del depòsit d'àmbit estatal o supraautonòmic, amb funcionament a través de mitjans electrònics, adscrit a la Direcció General d'Ocupació del Ministeri d'Ocupació i Seguretat Social, i determina l'obligació de les comunitats autònomes de crear i regular depòsits d'estatuts de les organitzacions sindicals i empresarials, amb funcionament a través de mitjans electrònics, en l'àmbit de les seues competències respectives.  
  
Aquesta nova regulació és una mostra més del desenvolupament d'una administració electrònica al servici dels ciutadans amb l'objectiu que puguen exercitar el seu dret a comunicar-se electrònicament amb les administracions públiques, seguint el que estableix la Llei 11/2007, de 22 de juny, d'accés electrònic dels ciutadans als Servicis Públics, i en el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, a l'implantar l'administració electrònica en la totalitat del procediment administratiu de depòsit dels estatuts de les organitzacions sindicals i empresarials.  
L'Estatut d'Autonomia de la Comunitat Valenciana estableix en l'article 51.1 que correspon a la Generalitat l'execució de la legislació de l'Estat en matèria laboral, assumint les facultats, competències i servicis que en este àmbit i a nivell d'execució ostenta actualment l'Estat respecte a les relacions laborals, sense perjuí de l'alta inspecció d'este. Així mateix, per Reial Decret 4106/1982, de 29 de desembre, es va transferir a la Comunitat Valenciana, dins del seu respectiu àmbit territorial, l'execució de les competències i funcions relatives al depòsit dels estatuts de les organitzacions sindicals i empresarials.  
  
D'altra banda, l'article 49.1.3é de l'Estatut d'Autonomia de la Comunitat Valenciana estableix que la Generalitat té competència exclusiva respecte de les normes processals i de procediment administratiu derivades de les particularitats del Dret substantiu valencià o de les especialitats de l'organització de la Generalitat.  
D'acord amb allò que s'ha exposat, i de conformitat amb el Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i el Decret 157/2015, de 18 de setembre, del Consell pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon a aquesta Conselleria promulgar una norma per la qual es cree i regule els depòsits d'estatuts de les organitzacions sindicals i empresarials, amb funcionament a través de mitjans electrònics, en l'àmbit de la Comunitat Valenciana, determinant, en execució de la normativa estatal, tot el concernent a la seua estructura i funcionament.  
En correspondència amb l'anterior, s'ha configurat un depòsit únic d'àmbit autonòmic però amb quatre oficines públiques de depòsit d'estatuts, una en cada capital de província (amb competència per al depòsit dels actes previstos en els articles 2 i 3 del citat Reial Decret 416/2015 del seu àmbit provincial o inferior) i una altra oficina en els servicis centrals de l'esmentada Conselleria, adscrita a la direcció general competent en matèria de treball, que tindrà competència per al depòsit d'aquells actes l'àmbit territorial de la qual afecte més d'una província i sempre que no excedisquen de l'àmbit de la Comunitat Valenciana.  
  
En l'elaboració de la present disposició han sigut consultades les organitzacions sindicals i empresarials més representatives de la Comunitat Valenciana, i s'han seguit els tràmits previstos en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat.  
  
En virtut d'això, fent ús de les facultats que em confereix l'article 28.e de la Llei 5/1983, de 30 de desembre, del Consell, i conforme amb el Consell Jurídic Consultiu,  
  
  
ORDENE  
  
Article 1. Creació del depòsit dels estatuts d'organitzacions sindicals i empresarials de la Comunitat Valenciana amb funcionament a través de mitjans electrònics  
Es crea el Depòsit dels Estatuts de les Organitzacions Sindicals i Empresarials de la Comunitat Valenciana amb funcionament a través de mitjans electrònics, als efectes previstos en l'article 4 de la Llei Orgànica 11/1985, de 2 d'agost, de Llibertat Sindical i l'article 3 de la Llei 19/1977, d'1 d'abril, sobre regulació del dret d'associació sindical, i d'acord amb el que estableix el Reial Decret 416/2015, de 29 de maig, sobre depòsit d'estatuts de les organitzacions sindicals i empresarials.  
  
  
Article 2. Naturalesa jurídica  
El depòsit regulat en aquesta Ordre és un depòsit administratiu de caràcter públic i funcionament electrònic, no tenint la naturalesa de registre electrònic a què es refereix la Llei 11/2007, de 22 de juny, d'accés electrònic dels ciutadans als Servicis Públics.  
  
Article 3. Objecte de depòsit i àmbit d'aplicació  
1. Seran objecte de depòsit, en els termes que preveu el Reial Decret 416/2015 i sense perjuí de les especialitats en matèria organitzativa que es preveuen en aquesta ordre, els estatuts de les organitzacions sindicals i empresarials, integrades per empresaris amb treballadors a càrrec seu, corresponents a l'àmbit territorial de la Comunitat Valenciana, així com els altres documents que acrediten la realització dels actes següents:  
  
a) La constitució de sindicats i d'associacions empresarials.  
b) La constitució de federacions i confederacions de sindicats i d'associacions empresarials.  
c) Les modificacions estatutàries.  
d) L'afiliació d'organitzacions sindicals i empresarials a altres d'àmbit superior, tant de caràcter funcional com territorial, així com la seua desvinculació de les mateixes.  
e) La fusió i la integració d'organitzacions sindicals i empresarials.  
  
f) La suspensió i dissolució de les organitzacions sindicals i empresarials.  
A més de l'anterior, les organitzacions sindicals i empresarials podran depositar els acords de designació i renovació dels càrrecs que ostenten la seua representació legal, en la forma prevista en l'article 11 del citat Reial Decret 416/2015.  
2. En els termes que preveu l'article 1 in fine del Reial Decret 416/2015, queda exclòs de l'àmbit d'aplicació de la present ordre el depòsit dels estatuts de les associacions professionals de treballadors autònoms, que es regirà per la seua legislació específica.  
  
Article 4. Òrgans competents  
1. El depòsit d'estatuts creat per la present ordre dependrà de la direcció general competent en matèria de Treball, que serà l'encarregada de dirigir-lo i de coordinar el funcionament de cada una de les seues quatre oficines públiques de depòsit d'estatuts, una en cada capital de província i una altra en la seu de la pròpia direcció general.  
2. Cada una de les direccions territorials competents en matèria de Treball d'Alacant, Castelló i València tindrà adscrita una oficina pública de depòsit d'estatuts a què correspondrà la tramitació i depòsit dels estatuts i la resta d'actes enumerats en l'article anterior, sempre que l'àmbit territorial siga igual o inferior al de la seua respectiva província.  
  
3. La direcció general competent en matèria de Treball tindrà adscrita una altra oficina pública de depòsit d'estatuts per a la tramitació i depòsit dels estatuts i la resta d'actes enumerats en l'article anterior l'àmbit territorial de la qual afecte més d'una de les esmentades províncies, i sempre que no excedisquen de l'àmbit de la Comunitat Valenciana.  
4. La persona titular de la subdirecció general competent en matèria de Relacions Laborals, o òrgan que la substituïsca, respecte de l'oficina adscrita a la direcció general competent en matèria de Treball, així com les persones titulars de les direccions territorials competents en matèria de Treball, respecte de la seua pròpia oficina, s'encarregaran de la custòdia i tramitació que comporta l'esmentat depòsit i, en concret, exerciran, dins de les seues competències, les funcions atribuïdes a les oficines públiques de depòsit d'estatuts en el Reial Decret 416/2015.  
Sense perjuí de l'anterior, tant la realització dels requeriments d'esmena com l'emissió dels certificats previstos en el Reial Decret 416/2015, correspondrà a les persones titulars de les direccions de servei competents per raó de la matèria i el territori.  
  
Article 5. Procediment de depòsit  
1. La sol·licitud de depòsit haurà de presentar-se per mitjans electrònics davant de l'oficina pública competent fent ús de l'aplicació informàtica creada a este efecte. L'accés a la dita aplicació informàtica podrà realitzar-se a través de l'adreça electrònica www.indi.gva.es/web/dg-trabajo/deposito-estatutos-cv, de la conselleria competent en matèria de Treball, així com a través de la pàgina web de la guia PROP integrada en la seu electrònica de la Generalitat en https://seu.gva.es.  
2. Les sol·licituds de depòsit hauran de complir els requisits i anar acompanyades necessàriament de la documentació que, per a cada acte depositable, s'enumera en el Reial Decret 416/2015.  
En els supòsits de modificació d'estatuts d'organitzacions ja constituïdes, l'acta haurà de reflectir el nombre de membres i el d'assistents a la reunió de l'òrgan de govern que va adoptar l'acord, així com el resultat de la votació aconseguida.  
3. Seran subjectes legitimats per a sol·licitar el depòsit, en el cas de la constitució de sindicats i associacions empresarials, els seus promotors o la persona designada per estos, i en la resta dels supòsits, la persona designada pels òrgans de govern de les organitzacions sindicals o empresarials.  
Per a acreditar la representació per via electrònica es podrà utilitzar el mecanisme previst en el capítol III del títol III del Decret 220/2014, de 12 de desembre, del Consell, pel que s'aprova el Reglament d'Administració Electrònica de la Comunitat Valenciana, sense perjuí dels altres mitjans de representació per via electrònica a què es refereix l'article 18 del Reial Decret 416/2015.  
4. La tramitació del procediment de depòsit que es duga a terme a través de les oficines públiques de depòsit de la Comunitat Valenciana es regirà per les disposicions contingudes en aquesta ordre, així com en l'article 13 del Reial Decret 416/2015.  
Una vegada dut a terme el depòsit i publicació de l'estatut, se li assignarà un codi d'acord amb el que estableix l'annex I del Reial Decret 416/2015. Els codis corresponents a les oficines públiques de la Comunitat Valenciana seran els següents:  
  
Codi Àmbit  
03 Alacant  
12 Castelló  
46 València  
80 Comunitat Valenciana  
  
5. Excepcionalment, els sindicats i associacions empresarials que acrediten no tindre mitjans electrònics podran continuar realitzant els tràmits arreplegats en els articles 5 a 10 del Reial Decret 416/2015, de 29 de maig, presentant la documentació en els registres previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en tant que no entre en vigor la Llei 39/2015, d'1 d'octubre, del Procediment Administratiu Comú de les Administracions Públiques, en l'article 14 de la qual s'estableix expressament l'obligació de relacionar-se electrònicament amb les Administracions Públiques per a la realització de qualsevol tràmit administratiu.  
  
Article 6. Adquisició de la personalitat jurídica  
D'acord amb el que preveu la legislació bàsica, les organitzacions sindicals i empresarials adquiriran personalitat jurídica i plena capacitat d'obrar transcorreguts vint dies hàbils des del depòsit dels seus estatuts pels promotors, excepte quan s'advertisquen defectes en la sol·licitud o en la documentació que l'acompanya, o quan la denominació coincidisca amb una altra inscrita o puga induir a error o confusió amb ella, i en este cas l'organització sindical o empresarial adquirirà personalitat jurídica i plena capacitat d'obrar transcorreguts vint dies hàbils des que s'aporte la documentació que acredite l'esmena dels defectes assenyalats en el requeriment realitzat per l'oficina pública.  
  
  
Article 7. Règim de recursos  
Les resolucions dictades per les oficines públiques competents podran ser impugnades directament davant dels òrgans jurisdiccionals de l'ordre social, d'acord amb el que preveu els articles 167 i següents de la Llei 36/2011, de 10 d'octubre, reguladora de la jurisdicció social.  
  
  
Article 8. Remissió d'informació a la base de dades centrals d'estatuts  
  
1. Les oficines públiques competents hauran de remetre a la base de dades centrals, per mitjans electrònics i en el termini de 10 dies, els enllaços als butlletins oficials en què figuren publicades les resolucions dels actes objecte de depòsit corresponents al seu àmbit territorial d'actuació.  
2. Quan el procediment no s'haja realitzat per mitjans electrònics, en el termini de quinze dies l'oficina pública haurà d'incorporar al seu depòsit d'estatuts d'organitzacions sindicals i empresarials amb funcionament a través de mitjans electrònics, les dades identificatives de les organitzacions sindicals i empresarials i els documents que acrediten la realització de l'acte objecte de depòsit, de conformitat amb l'article 22 del Reial Decret 416/2015, de 29 de maig.  
  
Article 9. Suport informàtic  
1. El depòsit d'estatuts d'organitzacions sindicals i empresarials de la Comunitat Valenciana utilitzarà el suport informàtic de l'aplicació creada a este efecte pel Ministeri d'Ocupació i Seguretat Social, a la que s'adherirà per mitjà de la subscripció de l'oportú conveni de col·laboració, tal com preveu la disposició addicional primera del Reial Decret 416/2015.  
2. De conformitat amb l'article 12 del Reial Decret 416/2015, de 29 de maig, l'aplicació informàtica permetrà la presentació de sol·licituds, escrits i comunicacions tots els dies de l'any, durant les vint-i-quatre hores.  
Als efectes de còmput de terminis, la presentació d'una sol·licitud en un dia inhàbil s'entendrà efectuada en la primera hora del dia hàbil següent, encara que en l'assentament constarà la data i l'hora en què efectivament s'haja rebut el document.  
3. El sistema d'accés electrònic admés pel depòsit d'estatuts d'organitzacions sindicals i empresarials de la Comunitat Valenciana serà qualsevol dels previstos en l'article 16 del Reial Decret 416/2015, de 29 de maig.  
  
  
Article 10. Accés als actes depositats  
L'accés als actes depositats en el Depòsit dels Estatuts de les Organitzacions Sindicals i Empresarials de la Comunitat Valenciana podrà dur-se a terme, en els termes que preveu l'article 23 del Reial Decret 416/2015, de 29 de maig, a través de la pàgina web habilitada a este efecte en la seu electrònica de la Generalitat en la següent adreça www.indi.gva.es/web/dg-trabajo/deposito-estatutos-cv, així com a través de la pàgina web de la guia PROP integrada en la seu electrònica de la Generalitat en https://seu.gva.es.  
  
DISPOSICIONS ADDICIONALS  
  
Primera. Clàusula de no-despesa  
L'aplicació i execució d'aquesta ordre, incloent-se a este efecte tots els actes jurídics que pogueren dictar-se en desenvolupament o execució d'aquesta, no podrà tindre cap incidència en la dotació dels capítols de despesa assignats a la conselleria competent en matèria de Treball, i en tot cas, haurà de ser atesa amb els mitjans personals i materials d'aquella.  
  
Segona. Incorporació de dades identificatives prèvies  
En el termini de dos anys des de l'entrada en vigor del Reial Decret 416/2015, de 29 de maig, les oficines públiques de depòsit d'estatuts de la Comunitat Valenciana hauran d'incorporar al Depòsit dels Estatuts de les Organitzacions Sindicals i Empresarials de la Comunitat Valenciana amb funcionament a través de mitjans electrònics les dades identificatives de les organitzacions sindicals i empresarials els estatuts de les quals estan en el seu poder, així com la referència de les actuacions realitzades fins a la data i l'últim text depositat.  
Si en el dit procés es detectara el depòsit d'estatuts d'organitzacions no compreses en l'àmbit d'aplicació d'aquesta ordre, o que no inclouen entre els seus fins els pròpiament laborals referits en l'article 5.2.b.7é del Reial Decret 416/2015, l'oficina pública sol·licitarà la seua adaptació en els termes que preveu l'article 7.4 del citat reial decret.  
  
  
DISPOSICIÓ TRANSITÒRIA  
  
Única. Procediments en tramitació  
D'acord amb el que disposa les disposicions transitòria primera i final quarta del Reial Decret 416/2015, les sol·licituds de depòsit presentades amb anterioritat a la data de la seua entrada en vigor es tramitaran d'acord amb el que estableix el Reial Decret 873/1977, de 22 d'abril, sobre depòsit dels estatuts de les organitzacions constituïdes a l'empara de la llei 19/1977, d'1 d'abril, reguladora del dret d'associació sindical.  
Així mateix, si a la data de la seua entrada en vigor no es trobaren habilitats els mecanismes per a la tramitació del procediment per mitjans electrònics, de tots, o algun, dels actes objecte de depòsit, la dita tramitació podria seguir efectuant-se pels mitjans en què vingueren practicant-se, fins que el procediment electrònic siga possible.  
  
  
DISPOSICIONS FINALS  
  
Primera. Sobre el desplegament i aplicació  
Es faculta la persona titular de la direcció general amb competències en matèria de Treball per a dictar totes les resolucions que siguen necessàries per a l'aplicació i el desenrotllament del que disposa la present ordre.  
  
Segona. Entrada en vigor  
La present ordre entrarà en vigor l'endemà de la seua publicació en el Diari Oficial de la Comunitat Valenciana.  
  
València, 19 de maig de 2016  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI